**Briga za osobe s invaliditetom**

U Tjednu cjeloživotnog učenja Osnovnu školu „Đuro Ester“ posjetila je gospođa Marija Mraz iz Udruge osoba s invaliditetom „Bolje sutra“ Grada Koprivnice. Uz slikovnicu „Bontončić ili kako svima biti prijatelj“ gospođa Mraz je s učenicima 2.-ih razreda razgovarala o prihvaćanju i pomaganju prijateljima s tjelesnim i drugim oštećenjima i njihovom ravnopravnom uključivanju u igru i druženje. U zajedničkom razgovoru djeca su pokazala osjetljivost i otvorenost za potrebe drugih. Naučila su kako pristupati osobama s oštećenjem vida te kako mogu brinuti i pomoći djeci koja se otežano kreću u razredu, školi, ali i izvan škole. Gospođa Mraz potaknula je djecu na uvažavanje i poštivanje međusobnih različitosti jer svi smo različiti i svatko je po nečemu poseban. Sa svim osobama koje se otežano kreću dijelimo zadovoljstvo što naša škola ima lift i pristupačna je za ljude s invaliditetom. Uključivanjem sadržaja građanskog odgoja i obrazovanja u nastavu u našoj školi jačamo toleranciju i svijest djece za potrebe invalidnih osoba. Nastojimo ih potaknuti na sudjelovanje u životu zajednice kako bi se u budućnosti i sama zalagala za ostvarivanje zajedničkog cilja - prilagodbu javnih ustanova za pristup invalidnim osobama te omogućavanje nesmetanog kretanja javnim prostorima svim članovima našega društva.

Nikolina Sabolić, knjižničarka